Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ περί του Ευρωπαϊκού Έτους των Ατόμων με Ειδικές Ανάγκες 2003

((υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η ΠΡΟΚΛΗΣΗ ΤΩΝ ΕΙΔΙΚΩΝ ΑΝΑΓΚΩΝ

Τριανταοκτώ εκατ. άτομα περίπου, δηλαδή ένας στους 10 Ευρωπαίους όλων των ηλικιών, είναι άτομο με ειδικές ανάγκες. Σε όλη την ΕΕ, τα άτομα με ειδικές ανάγκες αντιμετωπίζουν εμπόδια όχι μόνο για να βρουν και να διατηρήσουν μια θέση εργασίας αλλά και για να βρουν προσπελάσιμα μέσα μεταφοράς, να έχουν πρόσβαση στα κτίρια και τις εγκαταστάσεις ή στην εκπαίδευση και σε όποια κατάρτιση χρειάζεται για την εξεύρεση θέσης εργασίας. Επιπλέον αντιμετωπίζουν εμπόδια στην προσπάθειά τους να αποκτήσουν πρόσβαση στις τεχνολογίες που θα τους βοηθήσουν να συμμετέχουν πληρέστερα τόσο στο χώρο εργασίας όσο και στην κοινωνία γενικότερα. Άλλα εμπόδια περιορίζουν την ελεύθερη κυκλοφορία των ευρωπαίων πολιτών με ειδικές ανάγκες μέσα στην Ένωση και τη διαμονή τους σε ένα άλλο κράτος μέλος της επιλογής τους. Όλα αυτά τα εμπόδια εμποδίζουν πολύ συχνά τα άτομα με ειδικές ανάγκες να συμμετέχουν πλήρως στην κοινωνία και στο χώρο εργασίας. Συνεπώς, οι Ευρωπαίοι με ειδικές ανάγκες έχουν λιγότερες δυνατότητες να βρουν μια θέση εργασίας ή να δημιουργήσουν τη δική τους επιχείρηση από ό,τι τα άτομα χωρίς ειδικές ανάγκες. Σύμφωνα με το πάνελ νοικοκυριών της Ευρωπαϊκής Κοινότητας (1996), για τα άτομα ηλικίας 16 έως 64 ετών χωρίς ειδικές ανάγκες η πιθανότητα εξεύρεσης θέσης εργασίας ή ίδρυσης επιχείρησης είναι 66%. Για τα άτομα χωρίς σοβαρές ειδικές ανάγκες το ποσοστό είναι 47%. Το ποσοστό μειώνεται στο 25% για τα άτομα με σοβαρές ειδικές ανάγκες.

Η κατάσταση είναι ιδιαίτερα δύσκολη για τα άτομα με ειδικές ανάγκες που πλήττονται διπλά επειδή είναι παράλληλα μέλη άλλων ομάδων που αντιμετωπίζουν εμπόδια στην κοινωνία μας, όπως οι ηλικιωμένοι με ειδικές ανάγκες, οι γυναίκες με ειδικές ανάγκες και τα άτομα των εθνοτικών μειονοτήτων με ειδικές ανάγκες.

Η επίτευξη ίσων ευκαιριών για τα άτομα με ειδικές ανάγκες απαιτεί μια πολύπλευρη στρατηγική που περιλαμβάνει μεταξύ άλλων, την καταπολέμηση των διακρίσεων, τη διευκόλυνση της αυτονομίας στην καθημερινή ζωή, την προώθηση της μεγαλύτερης κοινωνικής ένταξης, την ενίσχυση των ευκαιριών για εκπαίδευση, κατάρτιση, διά βίου μάθηση και απασχόληση και την αύξηση της διαθεσιμότητας και της ποιότητας των τεχνολογιών που παρέχουν φροντίδα και βοήθεια σε αυτά τα άτομα. Αυτή είναι μια σημαντική πρόκληση η οποία για να αντιμετωπιστεί χρειάζεται πολλά μέτρα σε εθνικό και κοινοτικό επίπεδο. Επιπλέον ένα από τα κύρια εμπόδια που αντιμετωπίζουν τα άτομα με ειδικές ανάγκες είναι η αρνητική στάση και η προκατάληψη της κοινωνίας. Παρά την αξιοσημείωτη πρόοδο, οι αντιλήψεις για το τι σημαίνει να έχει ένα άτομο ειδικές ανάγκες παραμένουν βαθιά ριζωμένες στις εκπαιδευτικές, κοινωνικές και πολιτισμικές πρακτικές. Συνεπώς τα άτομα με ειδικές ανάγκες έχουν περιορισμένες ευκαιρίες για εκπαίδευση, συμμετοχή στην κοινωνική ζωή, ενίσχυση της αυτοεκτίμησης και ανάπτυξη των προσόντων. Πρέπει συνεπώς να γίνουν πολλά για να αλλάξουν τα στερεότυπα για τα άτομα με ειδικές ανάγκες στην κοινωνία. Σε αντίθετη περίπτωση δεν θα αξιοποιηθούν οι δυνατότητες των ατόμων με ειδικές ανάγκες, ούτε η συμβολή τους στην κοινωνία.

2. ΠΡΟΣ ΤΗΝ ΠΛΗΡΗ ΙΔΙΟΤΗΤΑ ΤΟΥ ΠΟΛΙΤΗ

Την προηγούμενη δεκαετία, οι οργανώσεις των ατόμων με ειδικές ανάγκες σε όλο τον κόσμο εργάστηκαν για να επανατοποθετήσουν τις ειδικές ανάγκες σε ένα ευρύτερο πλαίσιο των δικαιωμάτων του ανθρώπου και της ιδιότητας του πολίτη. Η πολιτική για τα άτομα με ειδικές ανάγκες κατευθύνεται προς τη διαμόρφωση μιας νοοτροπίας σύμφωνα με την οποία οι σωματικοί ή οι νοητικοί περιορισμοί ενός ατόμου δεν θα είναι το κύριο πρόβλημα, και η οποία θα επικεντρώνεται στο δυναμικό του ατόμου για τη συμμετοχή στην κοινωνία και στην αγορά εργασίας καθώς και στο σεβασμό των δικαιωμάτων του ανθρώπου. Συνεπώς η ιδιότητα του πολίτη για τα άτομα με ειδικές ανάγκες νοείται σήμερα ως μια δέσμευση των κυβερνήσεων ότι δεν θα υπάρχουν διακρίσεις κατά των ατόμων αυτών ούτε θα περιθωριοποιούνται και αυτή η δέσμευση πρέπει να αποκτήσει ένα κατάλληλο νομικό πλαίσιο με τη μορφή εκτελεστέας νομοθεσίας κατά των διακρίσεων. Η ιδιότητα του πολίτη δεσμεύει επίσης όλα τα επίπεδα της κυβέρνησης, συμπεριλαμβανομένης της ΕΕ, να αναπτύξουν και να εφαρμόσουν προγράμματα και πολιτικές για να βοηθήσουν όλους τους πολίτες να ενταχθούν αποτελεσματικά στην οικονομική και κοινωνική ζωή.

Αυτή η νέα προσέγγιση διαμορφώθηκε σε ένα διεθνές πλαίσιο στο οποίο εγκρίθηκαν το 1993 οι πρότυποι κανόνες για την ισότητα των ευκαιριών για τα άτομα με ειδικές ανάγκες του ΟΗΕ (UN Standard Rules on the Equalisation of Opportunities for Persons with Disabilities). Αυτή η προσέγγιση προς τις ειδικές ανάγκες εγκρίθηκε επίσημα το 1996 από το Συμβούλιο ως το πρότυπο για την πολιτική της ΕΕ όσον αφορά τις ειδικές ανάγκες στο ψήφισμα της 20 Δεκεμβρίου 1996 για την ισότητα των ευκαιριών για τα άτομα με ειδικές ανάγκες [1].

[1] ΕΕ C 186, 2.7. 1999, σ.3.

Η προσέγγιση προς τις ειδικές ανάγκες που βασίζεται στα δικαιώματα του ανθρώπου ενισχύθηκε στη συνέχεια στη συνθήκη του Άμστερνταμ. Σύμφωνα με το άρθρο 13 της νέας Συνθήκης, η Ένωση έχει πλέον την εξουσία να καταπολεμά τις διακρίσεις λόγω φύλου, φυλετικής καταγωγής, θρησκείας ή πεποιθήσεων, ηλικίας ή γενετήσιου προσανατολισμού και ειδικών αναγκών και αναπηρίας. Με αφετηρία το άρθρο 13, το Συμβούλιο ενέκρινε στις 27 Νοεμβρίου 2000 μια ολοκληρωμένη δέσμη μέτρων κατά των διακρίσεων η οποία περιλαμβάνει μια οδηγία που θεσπίζει ένα γενικό πλαίσιο για την ίση μεταχείριση στην απασχόληση και το επάγγελμα [2] καθώς και ένα κοινοτικό πρόγραμμα δράσης για την καταπολέμηση των διακρίσεων (2001-2006) [3].

[2] ΕΕ L 303, 2.12. 2000, σ.16..

[3] ΕΕ L 303, 2.12. 2000, σ.23.

Η οδηγία παρέχει το νομοθετικό πλαίσιο για τα δικαιώματα απασχόλησης με εκτελεστέο χαρακτήρα, περιλαμβάνοντας διατάξεις για πολλά βασικά θέματα, όπως η προστασία από την παρενόχληση, το πεδίο για θετική δράση, κατάλληλα ένδικα μέσα και μέτρα εφαρμογής. Το πιο σημαντικό είναι ότι η οδηγία υιοθετεί επίσης την υποχρέωση κατάλληλης στέγασης, η οποία προϋποθέτει την προσαρμογή του χώρου εργασίας ώστε να ανταποκρίνεται στις ανάγκες των ατόμων με ειδικές ανάγκες. Το πρόγραμμα δράσης για την καταπολέμηση των διακρίσεων προβλέπει μέτρα υποστήριξης τα οποία θα συμπληρώσουν την πρακτική δράση που είναι αναγκαία για να επηρεάσει τα άτομα και να βοηθήσει να αλλάξουν οι διακριτικές συμπεριφορές και οι στάσεις στην πράξη. Θα βοηθήσει την Κοινότητα να μελετήσει τις διακρίσεις και την αποτελεσματικότητα των μεθόδων που χρησιμοποιούνται για την καταπολέμησή τους και θα υποστηρίξει επίσης τη συνεργασία μεταξύ κυβερνήσεων, ΜΚΟ, τοπικών και περιφερειακών αρχών, ερευνητικών ινστιτούτων και των κοινωνικών εταίρων.

Η τήρηση της δέσμευσης προς την ιδιότητα του πολίτη απαιτεί επίσης η ΕΕ να εντάξει τα άτομα με ειδικές ανάγκες και να μεριμνά για τα δικαιώματα και τις ανάγκες τους σε όλες τις σχετικές γενικές δραστηριότητες και προγράμματα. Για την επίτευξη αυτού του στόχου, η Επιτροπή ενέκρινε στις 12 Μαΐου 2000 την ανακοίνωση "Προς μια Ευρώπη χωρίς φραγμούς για τα άτομα με ειδικές ανάγκες" [4] στην οποία αναλαμβάνει τη δέσμευση να αναπτύξει και να υποστηρίξει μια πλήρη και ολοκληρωμένη στρατηγική για την αντιμετώπιση των κοινωνικών και αρχιτεκτονικών εμποδίων καθώς και των εμποδίων σχεδιασμού που περιορίζουν αδικαιολόγητα την πρόσβαση των ατόμων με ειδικές ανάγκες στις κοινωνικές και οικονομικές ευκαιρίες.

[4] COM (2000)284 τελικό.

Παράλληλες θετικές εξελίξεις μπορούν να διαπιστωθούν και σε επίπεδο κρατών μελών όπου έχει ήδη σημειωθεί πρόοδος όχι μόνο όσον αφορά την ενημέρωση της υπάρχουσας νομοθεσίας και τη θέσπιση νέας νομοθεσίας, αλλά κατά κύριο λόγο την εισαγωγή νέων προσεγγίσεων, μέτρων και μεθόδων και την κατοχύρωση νέων δικαιωμάτων.

3. ΣΚΟΠΟΣ ΤΟΥ ΕΥΡΩΠΑΪΚΟΥ ΕΤΟΥΣ ΤΩΝ ΑΤΟΜΩΝ ΜΕ ΕΙΔΙΚΕΣ ΑΝΑΓΚΕΣ

Παρά την πρόοδο που έχει σημειωθεί έως σήμερα, εξακολουθούν να υπάρχουν πολλά περιθώρια βελτίωσης. Ακόμη και η πιο προσεκτική νομοθεσία, θα αποδειχθεί ακατάλληλη, εάν δεν υπάρχει η σταθερή πολιτική βούληση που θα μετατρέψει αυτήν τη νομοθεσία σε μακροπρόθεσμη δράση και εάν δεν υποστηριχθεί από το σύνολο του πληθυσμού. Για να τηρηθεί η δέσμευση για τις ίσες ευκαιρίες για τα άτομα με ειδικές ανάγκες απαιτείται μια πιο συντονισμένη προσπάθεια ώστε να προωθηθεί η μεγαλύτερη κατανόηση των ειδικών αναγκών. Η αλλαγή της νοοτροπίας δεν είναι κάτι που συμβαίνει αυτόματα ή αυθόρμητα. Είναι μια περίπλοκη διαδικασία που απαιτεί συντονισμένες και ολοκληρωμένες πολιτικές σε όλα τα επίπεδα της κοινωνίας για να αυξηθεί η ευαισθητοποίηση και να απομακρυνθούν τα κοινωνικά και φυσικά εμπόδια, και να δοθεί η δυνατότητα συμμετοχής στα άτομα με ειδικές ανάγκες.

Ενώ τη βασική ευθύνη γι' αυτό έχουν τα κράτη μέλη, είναι σαφές ότι η ΕΕ θα μπορούσε να παρέχει την ώθηση και το πλαίσιο για να διευκολύνει την επίτευξη αυτών των στόχων. Μια συντονισμένη πανευρωπαϊκή πλατφόρμα έχει τη δυνατότητα να προσελκύσει μεγάλη προσοχή στα θέματα της ιδιότητας του πολίτη, τόσο σε ευρωπαϊκό όσο και σε εθνικό επίπεδο και να προωθήσει ενέργειες που σε διαφορετική περίπτωση δεν θα γίνονταν. Επιπλέον το Ευρωπαϊκό Έτος θα μπορούσε να θέσει τα θεμέλια για περαιτέρω σταθερή πρόοδο ενημερώνοντας, εκπαιδεύοντας και ανοίγοντας το δρόμο για νέες εξελίξεις στο νομικό τομέα και στον τομέα των πολιτικών.

Οι στόχοι του Ευρωπαϊκού Έτους των ατόμων με ειδικές ανάγκες θα είναι συνεπώς οι εξής:

(1) να αυξηθεί η ευαισθητοποίηση για το δικαίωμα των ατόμων με ειδικές ανάγκες να προστατεύονται από τις διακρίσεις και να απολαμβάνουν πλήρως, ως ισότιμοι πολίτες τα δικαιώματά τους, όπως αυτά ορίζονται, μεταξύ άλλων, στις διατάξεις του Χάρτη των Θεμελιωδών Δικαιωμάτων της Ευρωπαϊκής Ένωσης.

(2) να ενθαρρυνθεί ο προβληματισμός και η συζήτηση όσον αφορά τα μέτρα που απαιτούνται προκειμένου να προωθηθούν οι ίσες ευκαιρίες για τα άτομα με ειδικές ανάγκες στην Ευρώπη.

(3) να προωθηθεί η ανταλλαγή εμπειριών για τις ορθές πρακτικές και τις αποτελεσματικές στρατηγικές σε τοπικό, εθνικό και ευρωπαϊκό επίπεδο.

(4) να ενισχυθεί η συνεργασία μεταξύ όλων των φορέων των κυβερνήσεων σε όλα τα επίπεδα, του ιδιωτικού τομέα, της τοπικής αυτοδιοίκησης, των κοινωνικών εταίρων, της έρευνας, των ομάδων εθελοντών, των ατόμων με ειδικές ανάγκες και των οικογενειών τους.

(5) να τονισθεί η θετική συμβολή των ατόμων με ειδικές ανάγκες στο σύνολο της κοινωνίας ιδιαίτερα μέσω της αξιοποίησης της διαφορετικότητας τους και μέσω της δημιουργίας ενός θετικού και φιλόξενου περιβάλλοντος το οποίο θα σέβεται τη διαφορετικότητα.

(6) να συνειδητοποιήσουν οι πολίτες την ετερότητα των ατόμων με ειδικές ανάγκες και τις πολλαπλές διακρίσεις που αντιμετωπίζουν τα άτομα αυτά.

Τα μέτρα που προορίζονται για την επίτευξη αυτών των στόχων μπορούν να περιλαμβάνουν συγκεκριμένα:

* τη διοργάνωση συνεδρίων και εκδηλώσεων, συμπεριλαμβανομένων των τελετών έναρξης και λήξης.

* εκστρατείες ενημέρωσης και προώθησης για την παραγωγή εργαλείων και βοηθημάτων στα οποία έχουν πρόσβαση τα άτομα με ειδικές ανάγκες σε όλη την Κοινότητα.

* τη συνεργασία με τα μέσα ενημέρωσης.

* έρευνες και εκθέσεις.

* εκδηλώσεις για την ενημέρωση, ιδίως όσον αφορά τα παραδείγματα ορθής πρακτικής.

* τη χρηματοοικονομική υποστήριξη πρωτοβουλιών σε διακρατικό, εθνικό, περιφερειακό και τοπικό επίπεδο που προωθούν τους στόχους του Ευρωπαϊκού Έτους των ατόμων με ειδικές ανάγκες.

Λεπτομέρειες αυτών των μέτρων παρατίθενται στο παράρτημα.

Ο προτεινόμενος προϋπολογισμός για το Ευρωπαϊκό Έτος των Ατόμων με Ειδικές Ανάγκες είναι περιορισμένος. Με την επιφύλαξη της τελικής απόφασης της αρμόδιας για τον προϋπολογισμό αρχής, διατίθεται μόνον ένα συνολικό ποσό 12 εκατ. EUR σε ευρωπαϊκό επίπεδο για το 2002 - 2003. Αυτός ο προϋπολογισμός θα χρησιμοποιηθεί για να προωθήσει ευρύτατη δράση και συμμετοχή όλων των ενδιαφερομένων μερών και θα συμπληρωθεί από άλλες πρωτοβουλίες της Ευρωπαϊκής Επιτροπής και των εθνικών κυβερνήσεων. Συνεπώς η επιτυχία του Ευρωπαϊκού Έτους θα εξαρτηθεί κατά πρώτο και κύριο λόγο από τη βούληση και την ικανότητα των φορέων σε τοπικό, περιφερειακό και εθνικό επίπεδο να συμβάλουν ενεργά στην κινητοποίηση των ατόμων και των οργανώσεων στην ΕΕ.

Σε συνεργασία με οργανώσεις ειδικευμένες στον τομέα της επικοινωνίας η Επιτροπή θα χρηματοδοτήσει και θα διαχειρισθεί μια συνεκτική εκστρατεία προώθησης, χρησιμοποιώντας όλα τα διαθέσιμα μέσα.

Με την επιφύλαξη του κανονιστικού πλαισίου, η Επιτροπή θα επιδιώξει να οργανώσει τακτικές ανταλλαγές απόψεων με την κοινότητα των ατόμων με ειδικές ανάγκες και τις ΜΚΟ για την υλοποίηση του έτους.

Η αξιολόγηση που θα γίνει το 2004 θα δώσει τη δυνατότητα να αποτιμηθεί ο αντίκτυπος του Έτους και θα προσφέρει διδάγματα για το μέλλον.

Το Έτος θα συμβαδίζει και θα συμπληρώνει άλλες κοινοτικές ενέργειες, ιδίως το πρόγραμμα κατά των διακρίσεων και άλλες ενέργειες για την καταπολέμηση των διακρίσεων, του κοινωνικού αποκλεισμού και την προώθηση της ισότητας των δύο φύλων. Επίσης η Επιτροπή θα στοχεύσει στην ένταξη των θεμάτων που αφορούν τα άτομα με ειδικές ανάγκες σε όλες τις σχετικές ευρωπαϊκές εκδηλώσεις που θα γίνουν το έτος 2003. Επιπλέον στο πλαίσιο άλλων κοινοτικών ενεργειών, η Επιτροπή θα επιδιώξει να συμβάλει στους στόχους τους Έτους, όχι μόνο με βάση το συνεχές έργο που βρίσκεται ήδη σε εξέλιξη στο πλαίσιο αυτών των προγραμμάτων αλλά και μέσω πρωτοβουλιών που θα εγκριθούν ειδικά για το Ευρωπαϊκό Έτος.

Τέλος, η Επιτροπή θα υλοποιήσει το Έτος και θα συντονίσει εκ του σύνεγγυς τις δραστηριότητές της με δραστηριότητες που έχουν αναλάβει άλλοι διεθνείς οργανισμοί, όπως το Συμβούλιο της Ευρώπης.

4. ΣΥΜΠΡΑΞΕΙΣ ΓΙΑ ΤΗΝ ΑΛΛΑΓΗ ΝΟΟΤΡΟΠΙΑΣ

Προκειμένου να είναι αποτελεσματικό και να παράγει σταθερά και απτά αποτελέσματα, το Ευρωπαϊκό Έτος των ατόμων με ειδικές ανάγκες πρέπει να βασίζεται στη δέσμευση όλων των σχετικών μερών ότι θα το υποστηρίξουν ενεργά. Η ΕΕ μπορεί να παρέχει ένα πλαίσιο δράσης για την αύξηση της ευαισθητοποίησης όσο αφορά τα δικαιώματα των ατόμων με ειδικές ανάγκες, όμως απτή πρόοδος θα σημειωθεί μέσω της μεγάλης συμμετοχής των κρατών μελών σε εθνικό επίπεδο. Ορισμένες πρόσφατες βέλτιστες πρακτικές στα κράτη μέλη προσφέρουν πολυάριθμα παραδείγματα τα οποία τα κράτη μέλη μπορούν να υιοθετήσουν ή να συνεχίσουν να εφαρμόζουν στο πλαίσιο της συμβολής τους προς το Έτος, εξασφαλίζοντας τη συμμετοχή όλων των σχετικών φορέων και ιδιαίτερα των οργανώσεων των ατόμων με ειδικές ανάγκες, π.χ.:

* Δημιουργία μιας ειδικής ομάδας δράσης που θα περιλαμβάνει εκπροσώπους της κυβέρνησης, των οργανώσεων των ατόμων με ειδικές ανάγκες καθώς και άλλων σημαντικών τμημάτων της κοινωνίας των πολιτών.

* Σύγκλιση ενός εθνικού φόρουμ με ευρεία βάση για την ενίσχυση της ευαισθητοποίησης, την κινητοποίηση καθώς και την παραγωγή αποτελεσμάτων και την ανάληψη μακροπρόθεσμης δέσμευσης προς το Ευρωπαϊκό Έτος. Το φόρουμ θα μπορεί να αναθεωρήσει την εθνική κατάσταση όσον αφορά τις ειδικές ανάγκες, να διατυπώσει μια δήλωση μακρόπνοης πολιτικής και να συμφωνήσει σε στρατηγικούς στόχους. Θα συμμετέχουν εκπρόσωποι επιλεγμένων υπουργείων, εθνικές μονάδες συντονισμού, οργανώσεις των ατόμων με ειδικές ανάγκες, επαγγελματίες, ομάδες των πολιτών, η τοπική αυτοδιοίκηση και οικογένειες. Θα μπορούν να συμμετέχουν νομοθέτες, επιχειρηματίες και εκπρόσωποι των υπηρεσιών ή οργάνων της ΕΕ.

* Σχεδιασμός ή ενημέρωση μιας δήλωσης μακρόπνοης πολιτικής σύμφωνα με την αρχή της ισότιμης άσκησης της ιδιότητας του πολίτη που θα ενσωματώνει γενικούς στόχους και βασικές αρχές και θα αποτελεί το εννοιολογικό πλαίσιο του Ευρωπαϊκού Έτους σε εθνικό επίπεδο.

* Δημιουργία μιας ολοκληρωμένης βάσης πληροφοριών με τη συνεργασία των κυβερνήσεων, των ερευνητικών φορέων και της κοινότητας των ατόμων με ειδικές ανάγκες για τον καθορισμό μιας ημερήσιας διάταξης για την έρευνα με στόχο να εξασφαλισθεί η διαθεσιμότητα των δεδομένων καθώς και μια ακριβής εικόνα των συνθηκών διαβίωσης και εργασίας των ατόμων με ειδικές ανάγκες.

* Ενίσχυση των οργανισμών που ασχολούνται με τα άτομα με ειδικές ανάγκες ιδίως των βασικών πόρων τους, των οργανωτικών προσόντων και της συμμετοχής τους στη λήψη αποφάσεων.

* Δημιουργία πολυσυλλεκτικών συμπράξεων συμπεριλαμβανομένων των μη παραδοσιακών εταίρων όπως ο τομέας της εκπαίδευσης, των μέσων ενημέρωσης, ο επιχειρηματικός τομέας, οι θρησκευτικοί και πολιτικοί τομείς, ο αθλητισμός και η ψυχαγωγία.

* Αποκέντρωση της οργάνωσης των δραστηριοτήτων για να εξασφαλιστεί η στοχοθέτηση των μέτρων και μια σταθερή τοπική βάση πραγματογνωμοσύνης.

Οι υποψήφιες χώρες και οι χώρες ΕΖΕΣ/ΕΕΕ πρέπει να κληθούν να αναλάβουν την ίδια δέσμευση προκειμένου να υποστηρίξουν ενεργά το Έτος.

5. ΣΥΜΠΕΡΑΣΜΑΤΑ

Η ΕΕ τα προηγούμενα χρόνια έδωσε μεγάλη προσοχή στην προώθηση των δικαιωμάτων των ατόμων με ειδικές ανάγκες. Παρά την πρόοδο που έχει σημειωθεί μέχρι σήμερα, χρειάζονται ακόμη πολλές προσπάθειες για να αλλάξει η βασική συμπεριφορά προς τα άτομα με ειδικές ανάγκες. Οι εργασίες για την ενημέρωση και την ευαισθητοποίηση όλων των πολιτών πρέπει να επιταχυνθούν για να κατανοηθούν καλύτερα τα δικαιώματα των πολιτών με ειδικές ανάγκες. Παράλληλα με ένα ολοκληρωμένο νομοθετικό πλαίσιο, είναι αναγκαίο να ευαισθητοποιηθεί το κοινό ώστε να εφαρμόζεται σωστά η νομοθεσία και να αυξηθεί ο βαθμός κατανόησης και η αποδοχή των αναγκών και των δικαιωμάτων των ατόμων με ειδικές ανάγκες στην κοινωνία. Λειτουργώντας καταλυτικά για τις κοινωνικές αλλαγές, το Ευρωπαϊκό Έτος μπορεί να έχει το αποτέλεσμα "χιονοστιβάδας" και να βοηθήσει ουσιαστικά στην ανάπτυξη των διαδικασιών που θα συνεχισθούν και μετά την επίσημη λήξη του έτους.

Για να καταστεί η ιδιότητα του πολίτη μια πραγματικότητα, θα απαιτηθεί η συμμετοχή όλων των Ευρωπαίων και η υποστήριξη και η συνεργασία όλων των εταίρων, των κυβερνήσεων σε όλα τα επίπεδα, των επιχειρήσεων, των συνδικαλιστικών οργανώσεων, του εθελοντικού τομέα, των ατόμων με ειδικές ανάγκες και των οικογενειών τους. Ακόμα και αν οι κυβερνήσεις σε όλα τα επίπεδα μπορούν να βοηθήσουν αναλαμβάνοντας ηγετικό ρόλο με την παροχή εμπειρογνωμοσύνης και πόρων, πρέπει παράλληλα όλοι να συμμετέχουν για να πετύχουμε στη δημιουργία των ευκαιριών και στην εξάλειψη των εμποδίων για όλους τους Ευρωπαίους.

2001/0116(CNS)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ περί του Ευρωπαϊκού Έτους των Ατόμων με Ειδικές Ανάγκες 2003 (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 13,

την πρόταση της Επιτροπής [5],

[5] EE

τη γνώμη του Ευρωπαϊκού Κοινοβουλίου [6],

[6] ΕΕ...

τη γνώμη της Οικονομικής και Κοινωνικής Επιτροπής [7],

[7] ΕΕ...

τη γνώμη της Επιτροπής των Περιφερειών [8],

[8] ΕΕ...

Εκτιμώντας τα εξής:

(1) Η προώθηση της απασχόλησης και της κοινωνικής προστασίας υψηλού επιπέδου και η βελτίωση του βιοτικού επιπέδου και της ποιότητας ζωής στα κράτη μέλη είναι οι στόχοι της Ευρωπαϊκής Κοινότητας.

(2) Ο Κοινοτικός Χάρτης των Θεμελιωδών Κοινωνικών Δικαιωμάτων των εργαζομένων αναγνωρίζει την ανάγκη κατάλληλης δράσης για την κοινωνική και οικονομική ένταξη των ατόμων με ειδικές ανάγκες.

(3) Το ψήφισμα του Συμβουλίου και των εκπροσώπων των κυβερνήσεων των κρατών μελών συνελθόντων στο πλαίσιο του Συμβουλίου της 20ης Δεκεμβρίου 1996 για την ισότητα των ευκαιριών για τα άτομα με ειδικές ανάγκες [9] και το ψήφισμα του Συμβουλίου της 17ης Ιουνίου 1999 για τις ίσες ευκαιρίες απασχόλησης για τα άτομα με ειδικές ανάγκες [10], επαναλαμβάνουν τα βασικά ανθρώπινα δικαιώματα των ατόμων με ειδικές ανάγκες για ίση πρόσβαση στις κοινωνικές και οικονομικές ευκαιρίες.

[9] ΕΕ C 12, 13.1.1997

[10] EE C 186, 2.7.1999, σ.3

(4) Στα συμπεράσματα του Ευρωπαϊκού Συμβουλίου, που πραγματοποιήθηκε στη Λισσαβώνα στις 23 και 24 Μαρτίου 2000, απευθύνεται έκκληση στα κράτη μέλη να λάβουν περισσότερο υπόψη τον κοινωνικό αποκλεισμό στις πολιτικές τους για την απασχόληση, την εκπαίδευση και την κατάρτιση, την υγεία και τη στέγη και να ορίσουν ενέργειες προτεραιότητας για ειδικές ομάδες-στόχους, όπως τα άτομα με ειδικές ανάγκες.

(5) Η ευρωπαϊκή κοινωνική ατζέντα που εγκρίθηκε στο Ευρωπαϊκό Συμβούλιο στη Νίκαια στις 7, 8, 9 Δεκεμβρίου 2000 δηλώνει ότι η Ευρωπαϊκή Ένωση θα αναπτύξει, ιδίως κατά το Ευρωπαϊκό Έτος των Ατόμων με Ειδικές Ανάγκες (2003), κάθε δράση που αποσκοπεί στην επίτευξη της πλήρους ένταξης των ατόμων με ειδικές ανάγκες σε όλους τους τομείς της ζωής.

(6) Η παρούσα απόφαση σέβεται τα θεμελιώδη δικαιώματα και τις αρχές που αναγνωρίζονται ιδίως από το Χάρτη των Θεμελιωδών Δικαιωμάτων της Ευρωπαϊκής Ένωσης ως γενικές αρχές του κοινοτικού δικαίου. Ιδιαίτερα η παρούσα απόφαση επιδιώκει να εξασφαλίσει τον πλήρη σεβασμό του δικαιώματος των ατόμων με ειδικές ανάγκες να επωφελούνται από μέτρα που προορίζονται να εξασφαλίσουν την ανεξαρτησία τους, την κοινωνική και επαγγελματική ένταξή τους και τη συμμετοχή τους στη ζωή της κοινότητας καθώς και να προάγουν την εφαρμογή της αρχής της μη διάκρισης (άρθρο 26 και άρθρο 21 του Χάρτη των Θεμελιωδών Δικαιωμάτων της Ευρωπαϊκής Ένωσης [11]).

[11] ΕΕ C 364, 18.12.2000, σ.1-22

(7) Το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών έχουν προτρέψει την Κοινότητα να ενισχύσει τη συμβολή της στις προσπάθειες των κρατών μελών να προωθήσουν τις ίσες ευκαιρίες για τα άτομα με ειδικές ανάγκες.

(8) Το γενικό πλαίσιο για την ίση μεταχείριση στην απασχόληση και την εργασία που προβλέπεται από την οδηγία 2000/78/ΕΚ [12] του Συμβουλίου και το κοινοτικό πρόγραμμα για την ενίσχυση και τη συμπλήρωση των νομοθετικών μέτρων σε επίπεδο Κοινότητας και κρατών μελών που θεσπίστηκε με την απόφαση 2000/750/ΕΚ [13] του Συμβουλίου, έχουν στόχο να αλλάξουν τις πρακτικές και τις νοοτροπίες μέσω της κινητοποίησης των ενδιαφερόμενων φορέων και της καθιέρωσης της ανταλλαγής πληροφοριών και των ορθών πρακτικών.

[12] ΕΕ L 303, 2.12.2000, σ.16

[13] ΕΕ L 303, 2.12.2000, σ.23

(9) Εφόσον ο αποκλεισμός των ατόμων με ειδικές ανάγκες από την αγορά εργασίας συνδέεται άμεσα με προβλήματα συμπεριφοράς και την έλλειψη ενημέρωσης για τα άτομα με ειδικές ανάγκες, πρέπει η κοινωνία να κατανοήσει καλύτερα τα δικαιώματα, τις ανάγκες και τις δυνατότητες των ατόμων με ειδικές ανάγκες και απαιτείται κοινή προσπάθεια όλων των εταίρων για την ανάπτυξη και την προώθηση της ροής πληροφοριών.

(10) Η ευαισθητοποίηση βασίζεται κατά κύριο λόγο στην αποτελεσματική δράση σε επίπεδο κρατών μελών. Η δράση πρέπει να συμπληρώνεται από συντονισμένες προσπάθειες σε κοινοτικό επίπεδο και το Ευρωπαϊκό Έτος μπορεί να δράσει ως καταλύτης για την ευαισθητοποίηση και τη δημιουργία δυναμικής.

(11) Η συνοχή και η συμπληρωματικότητα με άλλες κοινοτικές ενέργειες είναι απαραίτητες, ιδιαίτερα όσον αφορά τις ενέργειες για την καταπολέμηση των διακρίσεων, του κοινωνικού αποκλεισμού και την προώθηση των δικαιωμάτων του ανθρώπου, της εκπαίδευσης, της κατάρτισης και της ισότητας των φύλων.

(12) Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει μεγαλύτερη συνεργασία στο κοινωνικό πεδίο ανάμεσα στην ΕΚ και τα κράτη μέλη της, αφενός, και τις χώρες της ΕΖΕΣ που συμμετέχουν στον ΕΟΧ (ΕΖΕΣ/ΕΟΧ), αφετέρου. Πρέπει να προβλεφθεί η δυνατότητα να συμμετέχουν στο πρόγραμμα οι υποψήφιες χώρες της Κεντρικής και της Ανατολικής Ευρώπης, σύμφωνα με τους όρους που έχουν οριστεί στις ευρωπαϊκές συμφωνίες, στα συμπληρωματικά πρωτόκολλα και στις αποφάσεις των αντίστοιχων Συμβουλίων Σύνδεσης, η Κύπρος και η Μάλτα με χορήγηση συμπληρωματικών πιστώσεων σύμφωνα με τις διαδικασίες που θα συμφωνηθούν με αυτές τις χώρες, καθώς και η Τουρκία, με χορήγηση συμπληρωματικών πιστώσεων, σύμφωνα με τις διαδικασίες που θα συμφωνηθούν με αυτή τη χώρα.

(13) Σύμφωνα με τις αρχές της επικουρικότητας και της αναλογικότητας όπως ορίζονται στο άρθρο 5 της συνθήκης, οι στόχοι της προτεινόμενης ενέργειας που αποβλέπει στην αύξηση της ευαισθητοποίησης σε κοινοτικό επίπεδο για τα δικαιώματα των ατόμων με ειδικές ανάγκες δεν μπορούν να επιτευχθούν επαρκώς από τα κράτη μέλη λόγω, μεταξύ άλλων, της κοινοτικής διάστασης του θέματος, της ανάγκης για πολυμερείς συμπράξεις, της διακρατικής ανταλλαγής πληροφοριών και της διάδοσης σε κοινοτικό επίπεδο των ορθών πρακτικών. Η παρούσα απόφαση περιλαμβάνει τα αναγκαία για την επίτευξη αυτών των στόχων.

(14) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [14], πρέπει να εγκριθούν μέτρα για την εκτέλεση της παρούσας απόφασης, χρησιμοποιώντας τη διαδικασία της συμβουλευτικής επιτροπής που προβλέπεται στο άρθρο 3 της προαναφερόμενης απόφασης.

[14] ΕΕ L 184,17.07.1999, σ. 23

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Ανακήρυξη του Ευρωπαϊκού Έτους των Ατόμων με Ειδικές Ανάγκες

Το έτος 2003 ανακηρύσσεται "Ευρωπαϊκό Έτος των Ατόμων με Ειδικές Ανάγκες".

Άρθρο 2 Στόχοι

Οι στόχοι του Ευρωπαϊκού Έτους των Ατόμων με Ειδικές Ανάγκες είναι:

1. να αυξηθεί η ευαισθητοποίηση για το δικαίωμα των ατόμων με ειδικές ανάγκες να προστατεύονται από τις διακρίσεις και να απολαμβάνουν πλήρως ως ισότιμοι πολίτες τα δικαιώματά τους, όπως αυτά ορίζονται, μεταξύ άλλων, στις διατάξεις του Χάρτη των Θεμελιωδών Δικαιωμάτων της Ευρωπαϊκής Ένωσης.

2. να ενθαρρυνθεί ο προβληματισμός και η συζήτηση όσον αφορά τα μέτρα που απαιτούνται για την προώθηση των ίσων ευκαιριών για τα άτομα με ειδικές ανάγκες στην Ευρώπη.

3. να προωθηθεί η ανταλλαγή εμπειριών σχετικά με τις ορθές πρακτικές και τις αποτελεσματικές στρατηγικές σε τοπικό, εθνικό και ευρωπαϊκό επίπεδο.

4. να ενισχυθεί η συνεργασία μεταξύ όλων των ενδιαφερόμενων μερών, δηλαδή των κυβερνήσεων σε όλα τα επίπεδα, του ιδιωτικού τομέα, των κοινοτήτων, των εθελοντικών ομάδων, των ατόμων με ειδικές ανάγκες και των οικογενειών τους.

5. να τονισθεί η θετική συμβολή των ατόμων με ειδικές ανάγκες στο σύνολο της κοινωνίας, ιδιαίτερα μέσω της αξιοποίησης της διαφορετικότητάς τους και μέσω της δημιουργίας ενός θετικού και φιλόξενου περιβάλλοντος το οποίο θα σέβεται τη διαφορετικότητα.

6. να συνειδητοποιήσουν οι πολίτες την ετερότητα των ατόμων με ειδικές ανάγκες και τις πολλαπλές διακρίσεις που αντιμετωπίζουν τα άτομα αυτά.

Άρθρο 3 Περιεχόμενο των ενεργειών

1. Τα μέτρα που προορίζονται για την επίτευξη των στόχων που ορίζονται στο προαναφερόμενο άρθρο 2 θα έχουν ως αποτέλεσμα την ανάπτυξη ή την υποστήριξη :

(α) συνεδρίων και εκδηλώσεων.

(β) εκστρατειών ενημέρωσης και προώθησης για την παραγωγή εργαλείων και βοηθημάτων στα οποία θα έχουν πρόσβαση τα άτομα με ειδικές ανάγκες σε όλη την Κοινότητα.

(γ) της συνεργασίας με ραδιοτηλεοπτικούς οργανισμούς και οργανισμούς ΜΜΕ.

(δ) ερευνών και μελετών σε κοινοτική κλίμακα.

2. Λεπτομέρειες των μέτρων που αναφέρονται στην παράγραφο 1 περιλαμβάνονται στο παράρτημα.

Άρθρο 4 Υλοποίηση σε κοινοτικό επίπεδο

Η Επιτροπή εξασφαλίζει την υλοποίηση των κοινοτικών ενεργειών που καλύπτονται από την παρούσα απόφαση σύμφωνα με το παράρτημα.

Ανταλλάσσει τακτικά απόψεις με τους εκπροσώπους των ατόμων με ειδικές ανάγκες σε κοινοτικό επίπεδο όσον αφορά το σχεδιασμό, την εφαρμογή και τη συνέχεια του Ευρωπαϊκού Έτους των πολιτών με ειδικές ανάγκες. Για το σκοπό αυτό η Επιτροπή θέτει τις σχετικές πληροφορίες στη διάθεση αυτών των εκπροσώπων. Η Επιτροπή ενημερώνει την επιτροπή που συγκροτήθηκε στα πλαίσια του άρθρο 6 (1) για τη γνώμη των ανωτέρω φορέων.

Άρθρο 5 Συνεργασία και υλοποίηση σε εθνικό επίπεδο

1. Κάθε κράτος μέλος έχει την ευθύνη για το συντονισμό και την εφαρμογή σε εθνικό επίπεδο των ενεργειών που προβλέπονται στην παρούσα απόφαση, συμπεριλαμβανομένης της επιλογής σχεδίων στο πλαίσιο του τμήματος Β του παραρτήματος.

Για το σκοπό αυτό κάθε κράτος μέλος συγκροτεί ή διορίζει μια εθνική μονάδα συντονισμού ή ένα αντίστοιχο διοικητικό φορέα για την οργάνωση της συμμετοχής του στο Ευρωπαϊκό Έτος των ατόμων με ειδικές ανάγκες. Ο φορέας αυτός εκπροσωπεί οργανώσεις οι οποίες με τη σειρά τους εκπροσωπούν τα άτομα με ειδικές ανάγκες καθώς και άλλα ενδιαφερόμενα μέρη.

2. Σύμφωνα με τη διαδικασία που αναφέρεται στο άρθρο 6, παράγραφος 2, η Επιτροπή καθορίζει συνολικές επιχορηγήσεις που χορηγούνται στα κράτη μέλη για την υποστήριξη ενεργειών σε εθνικό, περιφερειακό και τοπικό επίπεδο. Συνολικές επιχορηγήσεις θα χορηγηθούν μόνο σε οργανισμούς δημοσίου δικαίου ή σε οργανισμούς με αποστολή δημόσιων υπηρεσιών την οποία εγγυώνται τα κράτη μέλη.

3. Η διαδικασία για τη χρήση των συνολικών επιχορηγήσεων είναι προϊόν συμφωνίας μεταξύ της Ευρωπαϊκής Επιτροπής και του εν λόγω κράτους μέλους.

Η διαδικασία περιλαμβάνει ιδίως, σύμφωνα με το δημοσιονομικό κανονισμό που ισχύει για το γενικό προϋπολογισμό των Ευρωπαϊκών Κοινοτήτων:

(α) τα μέτρα που θα εφαρμοστούν.

(β) τα κριτήρια για την επιλογή των δικαιούχων.

(γ) τους όρους και τα ποσοστά της ενίσχυσης.

(δ) τις ρυθμίσεις για την παρακολούθηση, την αξιολόγηση και την εξασφάλιση του δημοσιονομικού ελέγχου της συνολικής επιχορήγησης.

Άρθρο 6 Επιτροπή

1. Η Επιτροπή επικουρείται από μια επιτροπή που αποτελείται από εκπροσώπους των κρατών μελών και πρόεδρος της οποίας είναι ο εκπρόσωπος της Επιτροπής.

2. Όπου γίνεται παραπομπή σε αυτή την παράγραφο, ισχύει η διαδικασία για τη συμβουλευτική επιτροπή που αναφέρεται στο άρθρο 3 της απόφασης 1999/468/ΕΚ, σύμφωνα με το άρθρο 7 της ίδιας απόφασης.

Άρθρο 7 Χρηματοοικονομικές ρυθμίσεις

1. Τα μέτρα που έχουν κοινοτικό χαρακτήρα, όπως περιγράφονται στο τμήμα Α του παραρτήματος, ενδέχεται να επιδοτηθούν έως και 80% ή να οδηγήσουν στη σύναψη συμβάσεων προμηθειών που χρηματοδοτούνται από το γενικό προϋπολογισμό των Ευρωπαϊκών Κοινοτήτων.

2. Τα μέτρα που έχουν τοπικό, περιφερειακό, εθνικό ή διακρατικό χαρακτήρα, όπως περιγράφονται στο τμήμα Β του παραρτήματος, ενδέχεται να συγχρηματοδοτηθούν από το γενικό προϋπολογισμό των Ευρωπαϊκών Κοινοτήτων έως και 50% κατ' ανώτατο όριο των συνολικών δαπανών.

Άρθρο 8 Εφαρμογή και διαδικασία επιλογής

1. Οι αποφάσεις για τη χρηματοδότηση και τη συγχρηματοδότηση των ενεργειών στο πλαίσιο του άρθρου 7, παράγραφος 1, εκδίδονται από την Επιτροπή σύμφωνα με τις διαδικασίες που ορίζονται στο άρθρο 6, παράγραφος 2. Η Επιτροπή εξασφαλίζει την ίση κατανομή ανάμεσα στα διαφορετικά πεδία των σχετικών δραστηριοτήτων.

2 Οι αιτήσεις για τη χρηματοοικονομική ενίσχυση των μέτρων στο πλαίσιο του άρθρου 7 παράγραφος 2, υποβάλλονται στα κράτη μέλη. Με βάση τη γνώμη που εκφράζουν οι εθνικές μονάδες συντονισμού, τα κράτη μέλη επιλέγουν δικαιούχους και χορηγούν χρηματοοικονομική ενίσχυση στους αιτούντες που έχουν επιλεγεί σύμφωνα με τις διαδικασίες που θα οριστούν σύμφωνα με το άρθρο 5, παράγραφος 3.

Άρθρο 9 Συνοχή και συμπληρωματικότητα

Η Επιτροπή σε συνεργασία με τα κράτη μέλη εξασφαλίζει τη συνοχή ανάμεσα στα μέτρα που προβλέπονται στην παρούσα απόφαση και τις άλλες κοινοτικές ενέργειες και πρωτοβουλίες.

Εξασφαλίζει επίσης τη βέλτιστη συμπληρωματικότητα ανάμεσα στο Ευρωπαϊκό Έτος των Ατόμων με Ειδικές Ανάγκες και τις άλλες κοινοτικές, εθνικές και περιφερειακές πρωτοβουλίες και πόρους που μπορούν να συμβάλουν στην επίτευξη των στόχων του Ευρωπαϊκού Έτους.

Άρθρο 10 Συμμετοχή των χωρών ΕΖΕΣ / ΕΟΧ, των συνδεδεμένων χωρών της Κεντρικής και της Ανατολικής Ευρώπης, της Κύπρου, της Μάλτας και της Τουρκίας.

Στο Ευρωπαϊκό Έτος των Ατόμων με Ειδικές Ανάγκες μπορούν να συμμετέχουν οι χώρες ΕΖΕΣ / ΕΟΧ σύμφωνα με τους όρους που ορίζονται στη συμφωνία ΕΟΧ.

Οι υποψήφιες χώρες της Κεντρικής και της Ανατολικής Ευρώπης συμμετέχουν σύμφωνα με τους όρους που ορίζονται στις ευρωπαϊκές συμφωνίες, στα συμπληρωματικά πρωτόκολλα και στις αποφάσεις των αντίστοιχων Συμβουλίων Σύνδεσης.

Η συμμετοχή της Κύπρου, της Μάλτας και της Τουρκίας θα χρηματοδοτηθεί με συμπληρωματικές πιστώσεις σύμφωνα με διαδικασίες που θα συμφωνηθούν με αυτές τις χώρες.

Άρθρο 11 Προϋπολογισμός

Οι ενέργειες που στοχεύουν να προετοιμάσουν την έναρξη του Ευρωπαϊκού Έτους μπορούν να χρηματοδοτηθούν από την 1η Ιανουαρίου 2002.

Άρθρο 12 Διεθνής συνεργασία

Στο πλαίσιο του Ευρωπαϊκού Έτους η Επιτροπή ενδέχεται να συνεργαστεί με σχετικές διεθνείς οργανώσεις.

Άρθρο 13 Παρακολούθηση και αξιολόγηση

Η Επιτροπή υποβάλει έκθεση έως τις 31.12.2004 το αργότερο, στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με την εφαρμογή, τα αποτελέσματα και τη γενική αξιολόγηση των ενεργειών που προβλέπονται στην παρούσα απόφαση.

Άρθρο 14 Έναρξη ισχύος

Η παρούσα απόφαση θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Τίθεται σε ισχύ την ημέρα της δημοσίευσής της.

Βρυξέλλες, [...]

Για το Συμβούλιο

Ο πρόεδρος

[...]

ΠΑΡΑΡΤΗΜΑ

1. ΦΥΣΗ ΤΩΝ ΕΝΕΡΓΕΙΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3

(A) Ενέργειες σε κοινοτικό επίπεδο

1. Συνέδρια και εκδηλώσεις:

(α) διοργάνωση συνεδρίων σε κοινοτικό επίπεδο.

(β) διοργάνωση εκδηλώσεων ευαισθητοποίησης για τα δικαιώματα των ατόμων με ειδικές ανάγκες, συμπεριλαμβανομένων των τελετών έναρξης και λήξης του Έτους.

2. Εκστρατείες ενημέρωσης και προώθησης που περιλαμβάνουν:

α) τη δημιουργία λογότυπου και συνθημάτων του Ευρωπαϊκού Έτους των Ατόμων με Ειδικές Ανάγκες, για χρήση στο πλαίσιο όλων των δραστηριοτήτων που συνδέονται με το Έτος.

β) εκστρατεία ενημέρωσης σε κοινοτική κλίμακα.

γ) παραγωγή εργαλείων και βοηθημάτων στα οποία θα έχουν πρόσβαση τα άτομα με ειδικές ανάγκες σε όλη την Κοινότητα.

(δ) κατάλληλες πρωτοβουλίες από ευρωπαϊκές ΜΚΟ για τα άτομα με ειδικές ανάγκες που στοχεύουν στη διάδοση πληροφοριών σχετικά με το Έτος, προσαρμοσμένες στις ανάγκες των συγκεκριμένων ειδικών αναγκών και / ή των ατόμων με ειδικές ανάγκες που αντιμετωπίζουν πολλαπλές διακρίσεις.

(ε) την οργάνωση ευρωπαϊκών διαγωνισμών που προβάλουν τα επιτεύγματα και τις εμπειρίες από τα θέματα του Ευρωπαϊκού Έτους των Ατόμων με Ειδικές Ανάγκες.

3. Άλλες ενέργειες:

Συνεργασία με ραδιοτηλεοπτικούς οργανισμούς και οργανισμούς ΜΜΕ στο πλαίσιο σύμπραξης για τη διάδοση των πληροφοριών σχετικά με το Έτος, για τη χρήση νέων εργαλείων που διευκολύνουν την πρόσβαση σε αυτές τις πληροφορίες (όπως υποτιτλισμός για τα άτομα με μειωμένη ακοή και περιγραφή εικόνων για τα άτομα με μειωμένη όραση) και σε άλλα προγράμματα αν είναι δυνατόν, καθώς και για τη βελτίωση της επικοινωνίας για τα άτομα με ειδικές ανάγκες.

Έρευνες και μελέτες κοινοτικής κλίμακας που περιλαμβάνουν μια σειρά ερωτήσεων οι οποίες αποσκοπούν να αξιολογήσουν την επίδραση του Ευρωπαϊκού Έτους των Ατόμων με Ειδικές Ανάγκες και οι οποίες θα συμπεριληφθούν σε μια έρευνα του ευρωβαρομέτρου. και μια έκθεση αξιολόγησης σχετικά με την αποτελεσματικότητα και τον αντίκτυπο του Ευρωπαϊκού Έτους.

4. Αυτή η χρηματοδότηση ενδέχεται να λάβει τις ακόλουθες μορφές:

- άμεση προμήθεια αγαθών και υπηρεσιών ιδίως στον τομέα της επικοινωνίας, μέσω ανοιχτής και/ή κλειστής διαδικασίας προσκλήσεων υποβολής προσφορών.

- άμεση προμήθεια συμβουλευτικών υπηρεσιών μέσω ανοιχτής και/ή κλειστής διαδικασίας προσκλήσεων υποβολής προσφορών.

- επιδοτήσεις για την κάλυψη των δαπανών για ειδικές εκδηλώσεις σε ευρωπαϊκό επίπεδο που έχουν στόχο να αναδείξουν το σκοπό του Έτους και να αυξήσουν την ευαισθητοποίηση των πολιτών. η χρηματοδότηση αυτή δεν θα υπερβεί το 80 %.

(B) Ενέργειες σε εθνικό επίπεδο

Ενέργειες σε τοπικό, περιφερειακό, εθνικό ή διακρατικό επίπεδο ενδέχεται να εγκριθούν για χρηματοδότηση από τον κοινοτικό προϋπολογισμό έως και 50% κατ' ανώτατο όριο του κόστους, σύμφωνα με τη φύση και τους όρους της πρότασης. Μεταξύ άλλων ενδέχεται να συμπεριληφθούν:

1. Εκδηλώσεις σχετικά με τους στόχους του Ευρωπαϊκού Έτους των Ατόμων με Ειδικές Ανάγκες συμπεριλαμβανομένης της εναρκτήριας εκδήλωσης του Έτους.

2. Εκστρατείες ενημέρωσης και διάδοσης παραδειγμάτων ορθής πρακτικής εκτός από εκείνες που περιγράφονται στο τμήμα 1(A) του παρόντος παραρτήματος.

3. Διοργάνωση διαγωνισμών και απονομή βραβείων.

4. Έρευνες και μελέτες εκτός από αυτές που αναφέρονται στο τμήμα 1 (Α) ανωτέρω.

(Γ) Ενέργειες που δεν λαμβάνουν χρηματοοικονομική ενίσχυση από τον κοινοτικό προϋπολογισμό

Η Κοινότητα θα προσφέρει ηθική υποστήριξη συμπεριλαμβάνοντας γραπτή έγκριση για τη χρήση του λογότυπου και άλλων υλικών που συνδέονται με το Ευρωπαϊκό Έτος για πρωτοβουλίες δημόσιων ή ιδιωτικών οργανισμών, με την προϋπόθεση ότι αυτές οι οργανώσεις μπορούν να αποδείξουν στην Κοινότητα ότι οι εν λόγω πρωτοβουλίες βρίσκονται ή θα βρίσκονται σε εξέλιξη το έτος 2003 και αναμένεται να συμβάλουν σημαντικά σε έναν ή περισσότερους στόχους του Ευρωπαϊκού Έτους.

ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Κοινωνικές υποθέσεις, ένταξη των ατόμων με ειδικές ανάγκες

Δραστηριότητα(-ες):Οργάνωση του Ευρωπαϊκού Έτους των Ατόμων με Ειδικές Ανάγκες

Ονομασια τησ δρασησ: ΕΥΡΩΠΑΪΚΟ ΕΤΟΣ ΤΩΝ ΑΤΟΜΩΝ ΜΕ ΕΙΔΙΚΕΣ ΑΝΑΓΚΕΣ 2003

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

Νέα γραμμή του προϋπολογισμού Β5- 806 με στόχο την υποστήριξη δραστηριοτήτων που πραγματοποιούνται στο πλαίσιο του Έτους.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (Μέρος B):

12 εκατ. EUR σε ΠΑΥ (εκ των οποίων 4 εκατ. EUR το 2002 και 8 εκατ. EUR το 2003)

2.2 Περίοδος υλοποίησης:

1 Ιανουαρίου 2002 έως 31 Δεκεμβρίου 2003.

2.3 Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με το δημοσιονομικό προγραμματισμό και με τις δημοσιονομικές προοπτικές

|X| Πρόταση συμβατή με τον ισχύοντα δημοσιονομικό προγραμματισμό.

| | Η πρόταση αυτή απαιτεί επαναπρογραμματισμό του αντίστοιχου τομέα των δημοσιονομικών προοπτικών,

| | συμπεριλαμβανόμενης, εφόσον συντρέχει περίπτωση, προσφυγής στις διατάξεις της διοργανικής συμφωνίας.

2.5 Δημοσιονομικές επιπτώσεις επί των εσόδων

Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Το άρθρο 13 της συνθήκης για την ίδρυση της Ευρωπαϊκής Κοινότητας

Η απόφαση .../.../ΕΚ του Συμβουλίου της ...περί του Ευρωπαϊκού Έτους των Ατόμων με Ειδικές Ανάγκες 2003.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Τριανταοκτώ εκατ. άτομα περίπου, δηλαδή ένας στους 10 Ευρωπαίους όλων των ηλικιών, είναι άτομο με ειδικές ανάγκες. Σε όλη την ΕΕ, τα άτομα με ειδικές ανάγκες αντιμετωπίζουν εμπόδια όχι μόνο για να βρουν και να διατηρήσουν μια θέση εργασίας αλλά και για να βρουν προσπελάσιμα μέσα μεταφοράς, να έχουν πρόσβαση στα κτίρια και τις εγκαταστάσεις ή στην εκπαίδευση και σε όποια κατάρτιση χρειάζεται για την εξεύρεση θέσης εργασίας. Επιπλέον αντιμετωπίζουν εμπόδια στην προσπάθειά τους να αποκτήσουν πρόσβαση στις τεχνολογίες που θα τους βοηθήσουν να συμμετέχουν πληρέστερα τόσο στο χώρο εργασίας όσο και στην κοινωνία γενικότερα. Άλλα εμπόδια περιορίζουν την ελεύθερη κυκλοφορία των ευρωπαίων πολιτών με ειδικές ανάγκες μέσα στην Ένωση και τη διαμονή τους σε ένα άλλο κράτος μέλος της επιλογής τους. Όλα αυτά τα εμπόδια εμποδίζουν πολύ συχνά τα άτομα με ειδικές ανάγκες να συμμετέχουν πλήρως στην κοινωνία και στο χώρο εργασίας. Συνεπώς, οι Ευρωπαίοι με ειδικές ανάγκες έχουν λιγότερες δυνατότητες να βρουν μια θέση εργασίας ή να δημιουργήσουν τη δική τους επιχείρηση από ό,τι τα άτομα χωρίς ειδικές ανάγκες. Σύμφωνα με το πάνελ νοικοκυριών της Ευρωπαϊκής Κοινότητας (1996), για τα άτομα ηλικίας 16 έως 64 ετών χωρίς ειδικές ανάγκες η πιθανότητα εξεύρεσης θέσης εργασίας ή ίδρυσης επιχείρησης είναι 66%. Για τα άτομα χωρίς σοβαρές ειδικές ανάγκες το ποσοστό είναι 47%. Το ποσοστό μειώνεται στο 25% για τα άτομα με σοβαρές ειδικές ανάγκες.

Η αλλαγή της στάσης απέναντι στα άτομα με ειδικές ανάγκες, από την πλευρά των κυβερνήσεων και της ευρύτερης κοινωνίας, πρέπει να αποκτήσει μια πρακτική έκφραση μέσω της εφαρμογής μιας σειράς πολιτικών που έχουν σχεδιαστεί για να συμμετέχουν τα άτομα με ειδικές ανάγκες στην ευρύτερη κοινωνία. Τη μεγαλύτερη επιρροή έχουν τα μέτρα κατά των διακρίσεων και η ενίσχυση των δυνατοτήτων των ατόμων με ειδικές ανάγκες. Το ίδιο σημαντική είναι η ένταξη η οποία στοχεύει να δώσει στα άτομα με ειδικές ανάγκες τη δυνατότητα να συμμετέχουν, όπου είναι δυνατόν, στις βασικές εκπαιδευτικές, εργασιακές και ψυχαγωγικές δραστηριότητες.

Μέσω πολλών κοινοτικών προγραμμάτων και ψηφισμάτων, η Ευρωπαϊκή Ένωση τα τελευταία είκοσι χρόνια, ανταποκρίθηκε και στη συνέχεια συνέβαλε να μετατοπισθεί η έμφαση της πολιτικής στην ενίσχυση και στην προστασία των δικαιωμάτων των ατόμων με ειδικές ανάγκες και στην παροχή ευκαιριών για να συμβάλουν στην ευρύτερη κοινωνία, μέσω τροποποιήσεων σε βασικές υπηρεσίες ώστε να είναι πιο προσπελάσιμες σε αυτούς. Το ζητούμενο εξακολουθεί να είναι η πρακτική εφαρμογή αυτών των κατευθύνσεων πολιτικής.

Σύμφωνα με το άρθρο 13 της νέας Συνθήκης, η Ευρωπαϊκή Ένωση βρίσκεται σε σημείο καμπής όσον αφορά την ανάπτυξη της πολιτικής της για τα άτομα με ειδικές ανάγκες. Με αφετηρία το άρθρο 13, το Συμβούλιο ενέκρινε στις 27 Νοεμβρίου 2000 μια ολοκληρωμένη δέσμη μέτρων κατά των διακρίσεων, η οποία περιλαμβάνει μια οδηγία που θεσπίζει ένα γενικό πλαίσιο για την ίση μεταχείριση στην απασχόληση και το επάγγελμα [15] καθώς και ένα κοινοτικό πρόγραμμα δράσης για την καταπολέμηση των διακρίσεων (2001-2006) [16]. Ωστόσο πρέπει να γίνουν ακόμα πολλά. Για να τηρηθεί η δέσμευση για την ισότητα των ευκαιριών για τα άτομα με ειδικές ανάγκες, απαιτείται μια πιο συντονισμένη προσπάθεια η οποία θα βασίζεται σε μια μεγαλύτερη κατανόηση των ειδικών αναγκών.

[15] ΕΕ C 364, 18.12.2000, σ.1-22

[16] ΕΕ C 303, 2.12.2000, σ.16

Πιστεύεται ότι η ανακήρυξη του Ευρωπαϊκού Έτους των Ατόμων με Ειδικές Ανάγκες μπορεί να δημιουργήσει ένα ευνοϊκό κοινωνικοπολιτικό περιβάλλον για την επίτευξη περαιτέρω προόδου σε ευρωπαϊκό και εθνικό επίπεδο. Συνεπώς οι στόχοι του Έτους θα είναι:

(1) να αυξηθεί η ευαισθητοποίηση για το δικαίωμα των ατόμων με ειδικές ανάγκες να προστατεύονται από τις διακρίσεις και να απολαμβάνουν πλήρως ως ισότιμοι πολίτες τα δικαιώματά τους, όπως αυτά ορίζονται, μεταξύ άλλων, στις διατάξεις του Χάρτη των Θεμελιωδών Δικαιωμάτων της Ευρωπαϊκής Ένωσης.

(2) να ενθαρρυνθεί ο προβληματισμός και η συζήτηση όσον αφορά τα μέτρα που απαιτούνται προκειμένου να προωθηθούν οι ίσες ευκαιρίες για τα άτομα με ειδικές ανάγκες στην Ευρώπη.

(3) να προωθηθεί η ανταλλαγή εμπειριών για τις ορθές πρακτικές και τις αποτελεσματικές στρατηγικές σε τοπικό, εθνικό και ευρωπαϊκό επίπεδο.

(4) να ενισχυθεί η συνεργασία μεταξύ όλων των ενδιαφερόμενων μερών των κυβερνήσεων σε όλα τα επίπεδα, του ιδιωτικού τομέα, των κοινοτήτων, των κοινωνικών εταίρων, της έρευνας, των ομάδων εθελοντών, των ατόμων με ειδικές ανάγκες και των οικογενειών τους.

(5) να τονισθεί η θετική συμβολή των ατόμων με ειδικές ανάγκες στο σύνολο της κοινωνίας ιδιαίτερα μέσω της αξιοποίησης της διαφορετικότητάς τους και μέσω της δημιουργίας ενός θετικού και φιλόξενου περιβάλλοντος το οποίο θα σέβεται τη διαφορετικότητα.

(6) να συνειδητοποιήσουν οι πολίτες την ετερογένεια των ατόμων με ειδικές ανάγκες και τις πολλαπλές διακρίσεις που αντιμετωπίζουν τα άτομα αυτά.

Παραδείγματα της μετρήσιμης προόδου που αναμένεται από το Έτος, είναι μεταξύ άλλων η έναρξη νέων πολιτικών και προγραμμάτων με στόχο την προώθηση των δικαιωμάτων για τα άτομα με ειδικές ανάγκες και νέες δομές υποστήριξης με συμμετοχή όλων των φορέων που μπορούν να συνεχίσουν μετά τη λήξη του Έτους.

5.1.2 Μέτρα σχετικά με την εκ των προτέρων (ex ante) αξιολόγηση

α) Η εκ των προτέρων αξιολόγηση διεξήχθηκε από τη μονάδα Ένταξη Ατόμων με Ειδικές Ανάγκες (EMPL E/4) το Δεκέμβριο 2000- Ιανουάριο 2001. Αναθεωρήθηκε από τη μονάδα Αξιολόγησης (EMPL G/5).

Οι πληροφορίες συγκεντρώθηκαν κυρίως από την Επιτροπή (αξιολογήσεις για το Ευρωπαϊκό Έτος Κατά του Ρατσισμού, για το Helios II, το Ευρωπαϊκό Έτος της Διά Βίου Μάθησης) και από άλλες πηγές όπως πολλές αξιολογήσεις για την επίδραση του Διεθνούς Έτους των Ατόμων με Ειδικές Ανάγκες των Ηνωμένων Εθνών το 1981.

β) Η ανεξάρτητη αξιολόγηση του προγράμματος Helios II (1993-1996)) τόνισε ότι "η ιδέα ότι τα μειονεκτήματα και οι διακρίσεις είναι διαρθρωτικά και κοινωνικά φαινόμενα δεν έχει αγγίξει ακόμα βαθιά όσους ασχολούνται άμεσα με τον τομέα των ειδικών αναγκών. Απαιτείται μεγαλύτερο έργο πριν γίνει ευρέως αποδεκτή αυτή η ιδέα και πριν συνειδητοποιηθούν πλήρως οι προεκτάσεις της". Συνεπώς η αξιολόγηση συμπέρανε ότι η ΕΕ "πρέπει να βοηθήσει τα κράτη μέλη να εξασφαλίσουν την ποιότητα ζωής των ατόμων με ειδικές ανάγκες. και αυτό πρέπει να επιδιωχθεί ακόμα και στο πλαίσιο αυστηρών οικονομικών συνθηκών και ενδεχομένως δραστικών αλλαγών στην ιδεολογία και την πρακτική των εθνικών πολιτικών κοινωνικής πρόνοιας". Για να γίνει αυτό " τα κράτη μέλη και η κοινωνία των πολιτών σε εθνικό επίπεδο πρέπει να ενθαρρυνθούν και να διευκολυνθούν πράγματι από την Ευρωπαϊκή Ένωση ώστε να συνενώσουν τους πόρους τους και να χρησιμοποιούν αποτελεσματικότερα την κοινοτική χρηματοδότηση". Η έκθεση υπογράμμισε επίσης την ανάγκη να ενισχυθούν τα δικαιώματα των ατόμων με ειδικές ανάγκες ώστε να επηρεάζουν την πολιτική, αυξάνοντας τις δυνατότητες για πιο δραστήρια υποστήριξη των συμφερόντων τους και για συντονισμό σε επίπεδο κρατών μελών και Ευρωπαϊκής Ένωσης, συμπεριλαμβανομένης της προώθησης συμμετοχικών δομών.

Η έκθεση αξιολόγησης του Ευρωπαϊκού Έτους κατά του Ρατσισμού τόνισε ότι ένα πετυχημένο Ευρωπαϊκό Έτος πρέπει να αποτελεί αφετηρία, θέτοντας τα θεμέλια πάνω στα οποία θα οικοδομηθεί η μελλοντική μακροπρόθεσμη δράση. Το κλειδί για μια τέτοια επιτυχία είναι η συμπλήρωση των δυναμικών σε ευρωπαϊκό επίπεδο με αντίστοιχα μέτρα σε επίπεδο κρατών μελών. Η επιτυχία του Ευρωπαϊκού Έτους θα εξαρτηθεί συνεπώς κατά πρώτο και κύριο λόγο, από τη βούληση και την ικανότητα των εταίρων να συμβάλουν ενεργά στο Έτος σε ευρωπαϊκό και εθνικό επίπεδο.

Επιπλέον η εμπειρία που έχει σωρευτεί με ορισμένα Διεθνή Έτη δείχνει ότι είναι πολύ σημαντικό να εξασφαλιστεί η συμμετοχή όλων των φορέων στην προετοιμασία και την εφαρμογή του Έτους.

Η αξιολόγηση του Ευρωπαϊκού Έτους της Διά Βίου Μάθησης (1996) υπογράμμισε ότι παρά τον μικρό προϋπολογισμό που διατέθηκε στο Ευρωπαϊκό Έτος - 8 εκατ. ECU - κατάφερε να παράγει δραστηριότητες, η αξία των οποίων υπολογίζεται σε 34 εκατ. ECU περίπου. Οι εθνικές μονάδες έλαβαν πάνω από 1.200 σχέδια, εκ των οποίων η Επιτροπή επέλεξε 454 (εθνικά) σχέδια. σε αυτά πρέπει να προστεθούν 88 ευρωπαϊκά σχέδια και 10 σχέδια μέσων μαζικής ενημέρωσης. Αυτό καταδεικνύει σαφώς το ενδιαφέρον που προκάλεσαν τα Ευρωπαϊκά Έτη γενικά, αλλά τονίζει επίσης την ανάγκη για σημαντική διοικητική συμμετοχή των κρατών μελών στη διαχείριση και την κατανομή των πόρων που διατίθενται.

5.1.3 Μέτρα μετά την εκ των υστέρων (ex post) αξιολόγηση

Δεν ισχύει.

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Ο πληθυσμός στον οποίο απευθύνεται:

(α) το Έτος των Ατόμων με Ειδικές Ανάγκες θα προσανατολιστεί στην ενημέρωση του ευρέος κοινού σχετικά με τα διάφορα εμπόδια που αντιμετωπίζουν τα άτομα με ειδικές ανάγκες και τη θετική συμβολή των ατόμων με ειδικές ανάγκες στο σύνολο της κοινωνίας.

(β) Ειδικότερα το Ευρωπαϊκό Έτος θα στοχεύσει επίσης σε ομάδες που βρίσκονται σε θέση από την οποία μπορούν να επηρεάσουν την αλλαγή (π.χ. επικεφαλής κοινοτήτων, άτομα με ειδικές ανάγκες και οικογένειές τους, παιδιά, φοιτητές, άτομα που χαράσσουν πολιτική, διοικητικές αρχές, επαγγελματίες). θα μπορούσαν επίσης να καλυφθούν σχέδια ευαισθητοποίησης για τα άτομα με ειδικές ανάγκες που απευθύνονται σε δημοσιογράφους και δημόσιους ραδιοτηλεοπτικούς φορείς, και κατάρτιση των ατόμων που εργάζονται στον τομέα της ενημέρωσης και του προσωπικού των μέσων μαζικής ενημέρωσης, όσον αφορά τις κατάλληλες ανακοινώσεις για τα άτομα με ειδικές ανάγκες. Σε αυτό το πλαίσιο θα συγκροτηθούν εθνικές μονάδες συντονισμού σε εθνικό επίπεδο. Αυτές οι μονάδες θα αποτελούνται από εκπροσώπους των σχετικών υπουργείων, οργανώσεων των ατόμων με ειδικές ανάγκες και σημαντικών τμημάτων της κοινωνίας και θα αναλάβουν τη διαχείριση του Έτους στο κράτος μέλος τους.

Με αυτό το στόχο οι ενημερωτικές εκστρατείες και το ενημερωτικό υλικό θα διαφοροποιηθεί ανάλογα με την επιμέρους ομάδα στην οποία απευθύνεται.

Ενέργειες σε κοινοτικό επίπεδο

Η Κοινότητα θα χρηματοδοτήσει έως 100% τις ενέργειες σε κοινοτική κλίμακα που εμπίπτουν σε τρεις κύριες κατηγορίες:

- συνέδρια και εκδηλώσεις που περιλαμβάνουν τη διοργάνωση σεμιναρίων σε ευρωπαϊκό επίπεδο για την αύξηση της διακρατικής συνεργασίας και τελετές έναρξης και λήξης του Ευρωπαϊκού Έτους των Ατόμων με Ειδικές Ανάγκες,

- μια εκστρατεία ενημέρωσης και προώθησης, τη διαχείριση της οποίας θα αναλάβει η Επιτροπή σε συνεργασία με οργανισμούς που διαθέτουν την απαραίτητη εξειδίκευση στην επικοινωνία ή είναι σε θέση να διοχετεύουν πληροφορίες σε φορείς σχετικούς με τα άτομα με ειδικές ανάγκες. Συμπεριλαμβάνεται ιδίως ο σχεδιασμός και η προώθηση ενός κοινού λογότυπου και συνθήματος για το Ευρωπαϊκό Έτος - η προετοιμασία και η διανομή γραπτού και οπτικοακουστικού υλικού για να κεντρίσουν το ενδιαφέρον του κοινού και η διάδοση των πληροφοριών για το Ευρωπαϊκό Έτος.

- και έρευνες και μελέτες κοινοτικής σημασίας με σκοπό την αύξηση της ευαισθητοποίησης για θέματα που αφορούν το Ευρωπαϊκό Έτος και για την αξιολόγηση του αντίκτυπου του Ευρωπαϊκού Έτους.

Η χρηματοδότηση αυτή μπορεί να λάβει τις ακόλουθες μορφές:

- άμεση προμήθεια αγαθών και υπηρεσιών, ιδίως στον τομέα της επικοινωνίας, μέσω ανοιχτής και/ή κλειστής διαδικασίας προσκλήσεων υποβολής προσφορών,

- άμεση προμήθεια συμβουλευτικών υπηρεσιών, μέσω ανοιχτής και/ή κλειστής διαδικασίας προσκλήσεων υποβολής προσφορών,

- επιδοτήσεις για την κάλυψη δαπανών για ειδικές εκδηλώσεις σε ευρωπαϊκό επίπεδο προκειμένου να τονίσουν και να αυξήσουν την ευαισθητοποίηση για το Έτος. Μια τέτοια χρηματοδότηση δεν θα υπερβαίνει το 80 %.

Ενέργειες σε εθνικό επίπεδο

Η Κοινότητα θα χρηματοδοτήσει, επίσης, με επιδοτήσεις που θα καλύπτουν ποσοστό μέχρι και 50% του συνολικού κόστους, τα ακόλουθα είδη ενεργειών που θα πραγματοποιηθούν σε διακρατική, εθνική, περιφερειακή ή τοπική κλίμακα:

- συνέδρια και εκδηλώσεις,

- εκστρατείες ενημέρωσης και μέτρα προώθησης,

- έρευνες και μελέτες,

- άλλες ενέργειες των οποίων οι στόχοι αντικατοπτρίζουν έναν ή περισσότερους στόχους του Ευρωπαϊκού Έτους και οι οποίες δεν είναι επιλέξιμες για χρηματοδότηση από υφιστάμενα κοινοτικά προγράμματα.

Αυτή η συγχρηματοδότηση θα κατανεμηθεί στα κράτη μέλη βάσει κλειστής διαδικασίας πρόσκλησης υποβολής προτάσεων που θα ζητά από τα κράτη μέλη να υποβάλουν ένα πρόγραμμα εργασίας το οποίο θα συντάξει η κάθε εθνική μονάδα συντονισμού και θα εγκρίνει η Επιτροπή. Αυτές οι δραστηριότητες ενδέχεται να περιλάβουν τις τελετές έναρξης και λήξης του Έτους.

Επιλεξιμότητα για τη χρηματοδότηση

Μόνον οι δραστηριότητες που δεν λαμβάνουν χρηματοδότηση από άλλες γραμμές του προϋπολογισμού θα είναι επιλέξιμες για χρηματοδότηση.

5.3 Λεπτομέρειες υλοποίησης

Σε κοινοτικό επίπεδο, το Έτος θα διαχειριστεί άμεσα η Επιτροπή. Όπως ζητήθηκε, την Επιτροπή θα συνδράμει μια συμβουλευτική επιτροπή και θα ανταλλάσσουν τακτικά απόψεις με ΜΚΟ των ατόμων με ειδικές ανάγκες και άλλα σχετικά μέρη.

Ένα μεγάλο μέρος του προϋπολογισμού θα διατεθεί στα κράτη μέλη για πρωτοβουλίες σε εθνικό/περιφερειακό/τοπικό επίπεδο. τέτοιες ενέργειες θα υλοποιηθούν υπό την αιγίδα μιας εθνικής συντονιστικής μονάδας με βάση ένα πρόγραμμα εργασίας το οποίο θα συμφωνηθεί από την Επιτροπή.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

(Η μέθοδος υπολογισμού των συνολικών ποσών που εμφαίνονται στον πίνακα που ακολουθεί πρέπει να επεξηγηθεί με την κατανομή που γίνεται στον πίνακα 6.2. )

6.1.1 Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) [17]

[17] Για περισσότερες πληροφορίες, βλέπε το χωριστό έγγραφο γενικών κατευθύνσεων.

6.2.1 Μέτρα κοινοτικής εμβέλειας

Τις ενέργειες αυτές συνήθως προωθεί η Επιτροπή ύστερα από διαβούλευση με τη συμβουλευτική επιτροπή. Οι περισσότερες από αυτές θα ανατεθούν με συμβάσεις ύστερα από πρόσκληση για υποβολή προσφορών και θα χρηματοδοτηθούν κατά 100% από τον κοινοτικό προϋπολογισμό. Άλλες ενέργειες θα υποστηριχθούν από τον κοινοτικό προϋπολογισμό έως και 80% δεδομένου ότι συμβάλλουν σημαντικά στους στόχους του Ευρωπαϊκού Έτους.

- Συνέδρια και εκδηλώσεις

Είναι εύλογο να αναμένεται ότι προκειμένου τα θέματα του Ευρωπαϊκού Έτους να γίνουν γνωστά στην πλειονότητα των πολιτών της Ευρώπης και να παραμείνουν χαραγμένα στη συνείδησή τους, το Έτος θα πρέπει να συμπεριλάβει τουλάχιστον πέντε υψηλού κύρους εκδηλώσεις κοινοτικής εμβέλειας, σε διαφορετικές τοποθεσίες σε όλη την Κοινότητα. Μια εκδήλωση για να σηματοδοτήσει την έναρξη του Έτους στην Αθήνα και μια για τη λήξη στη Ρώμη και τρεις θεματικές εκδηλώσεις σε τακτά διαστήματα ενδιάμεσα (μια εκδήλωση με βάση τις Βρυξέλλες, χρηματοοικονομική συμβολή σε υπουργική διάσκεψη στη Μαδρίτη με συνδιοργανωτή το Συμβούλιο της Ευρώπης και οι Ολυμπιακοί Αγώνες για τα άτομα με ειδικές ανάγκες στην Ιρλανδία που χρηματοδοτούνται από άλλη γραμμή του προϋπολογισμού.)

Κάθε εκδήλωση αναμένεται να στοιχίσει περίπου 300.000 EUR, αφού συνεκτιμηθούν το κόστος της οργάνωσης και οι αποδόσεις των δαπανών σημαντικού αριθμού συμμετεχόντων, που έχουν προσκληθεί από την Επιτροπή (250 περίπου).

Ενδεικτική κατανομή δαπανών για τη διοργάνωση τέτοιας εκδήλωσης εκτός Βρυξελλών:

Δαπάνες ταξιδίου (οικονομική θέση με αεροπλάνο ή πρώτη θέση με τρένο) για 250 προσκεκλημένους συμμετέχοντες:

250 x κατά μέσο όρο 500 EUR= 125.000 EUR

Δαπάνες διαμονής:

250 x 2 διανυκτερεύσεις x κατά μέσο όρο 140 EUR = 70.000 EUR

Δαπάνες μίσθωσης χώρου, εγκαταστάσεων, περιπτέρων, τεχνικού εξοπλισμού, αναψυκτικών ( 2 ημέρες), ενός επίσημου δείπνου κ.τ.λ = 50.000 EUR

Ανάθεση υπεργολαβίας για τη διοργάνωση συνεδρίων, προσκλήσεων, οργάνωση ταξιδίων κ.τ.λ = 16.000 EUR

Διερμηνεία (2 ημέρες) = 40.000 EUR

Η πρώτη ευρωπαϊκή εκδήλωση θα είναι η εναρκτήρια και πρέπει να διοργανωθεί από το ελληνικό υπουργείο στην Αθήνα και να πραγματοποιηθεί στις αρχές του 2003. Δεδομένου του χρόνου που χρειάζεται για την προετοιμασία τέτοιου είδους εκδηλώσεων θα χρειαστεί να χρηματοδοτηθεί εξ ολοκλήρου από τον προϋπολογισμό του προπαρασκευαστικού έτους 2002.

Ορισμένες εκδηλώσεις αναμένεται να κοστίσουν πάνω από 300.000 EUR δεδομένου του μεγάλου αριθμού των ατόμων που πρέπει να μεταφερθούν, π.χ. η τελετή λήξης.

2002 σύνολο περίπου 300.000 EUR x 1 =0,300 εκατ.EUR

2003 σύνολο περίπου 300.000 EUR x 2 +400.000 EUR x 1 =1,0 εκατ. EUR

Συνολική κατ'εκτίμηση χρηματοδότηση για τοπικές εκδηλώσεις και συνεδριάσεις κοινοτικής εμβέλειας και εναρκτήριες τελετές σε κάθε κράτος μέλος : 1,3 εκατ. περίπου,

0,3 εκατ. EUR από αυτό το ποσό πρέπει να καλυφθούν από τον προϋπολογισμό του προπαρασκευαστικού έτους 2002 και 1,0 εκατ EUR. από τον κύριο προϋπολογισμό του έτους 2003.

- Εκστρατεία ενημέρωσης και προώθησης κοινοτικής εμβέλειας

Στα στοιχεία της εκστρατείας ενημέρωσης και προώθησης κοινοτικής εμβέλειας για το Ευρωπαϊκό Έτος, περιλαμβάνεται η δημιουργία ενός λογοτύπου και ενός ή περισσοτέρων συνθημάτων, η παραγωγή εργαλείων και βοηθητικών μέσων για την αύξηση της ευαισθητοποίησης, η συνεργασία με τα ΜΜΕ και η διοργάνωση ευρωπαϊκών διαγωνισμών.

Προκειμένου η εκστρατεία ενημέρωσης και προώθησης του Ευρωπαϊκού Έτους να λειτουργήσει με σταθερό εντατικό ρυθμό και να φτάσει, άμεσα ή μέσω των ΜΜΕ, σε όσο το δυνατόν περισσότερους Ευρωπαίους πολίτες, θα ήταν λογικό το ύψος της σύμβασης ή των συμβάσεων με μία ή περισσότερες εξωτερικές οργανώσεις, που θα διαχειριστούν το βασικό μέρος της εκστρατείας, να εκτιμηθεί σε 2,8 εκατ.EUR. Πράγματι η ανάγκη να διατεθεί όλο το υλικό ενημέρωσης και προώθησης σε όλες τις κοινοτικές γλώσσες θα αυξήσει δραματικά τον προϋπολογισμό που διατίθεται για αυτό το μέτρο.

Για να πετύχει το Έτος το στόχο του, η εκστρατεία ενημέρωσης και προώθησης θα πρέπει να χρηματοδοτηθεί από τον προϋπολογισμό του προπαρασκευαστικού έτους 2002 για να εξασφαλιστεί η πλήρης συμμετοχή όλων των ενδιαφερόμενων φορέων στη διατύπωση των κύριων μηνυμάτων καθώς και η ομαλή διαχείριση όλων των διοικητικών διαβημάτων. Το κοινό πρέπει να είναι προετοιμασμένο για την επίσημη έναρξη του Ευρωπαϊκού Έτους και επομένως, πρέπει να δοθεί ευρεία προκαταρκτική δημοσιότητα από τα μέσα του 2002 και στο εξής. Θα υπάρξουν σημαντικές δαπάνες για την παραγωγή του λογοτύπου, των συνθημάτων και του οπτικοακουστικού υλικού τα οποία θα πρέπει να είναι έτοιμα πολύ πριν το τέλος του 2002.

Εκστρατείες ενημέρωσης και προώθησης κοινοτικής εμβέλειας: 2,8 εκατ. EUR, που περιλαμβάνουν:

- τη σύλληψη και την παραγωγή διαφημιστικών στοιχείων: 500.000 EUR,

- στρατηγικές συμβουλές, σχέσεις με τα ΜΜΕ, σύλληψη και παραγωγή ενημερωτικού υλικού για έντυπα, οπτικοακουστικά και ηλεκτρονικά ΜΜΕ, ανοιχτή τηλεφωνική γραμμή, σχεδιασμός και διαχείριση του ιστοχώρου : 1,2 εκατ. EUR,

- οργάνωση διαγωνισμών και εκδηλώσεων, προώθηση του Ευρωπαϊκού Έτους των Ατόμων με Ειδικές Ανάγκες στις μεγάλες ευρωπαϊκές και διεθνείς εκθέσεις, εξασφάλιση χορηγών και ηθικής υποστήριξης: 0,7 εκατ. EUR,

- χρήση εναλλακτικών μέσων για να υπάρχει επαφή με τους φορείς που σχετίζονται με τα άτομα με ειδικές ανάγκες μέσω σχεδίων από ομότιμους εμπειρογνώμονες: 0,4 ετατ. EUR.

Συνολική χρηματοδότηση που εκτιμάται ως αναγκαία για εκστρατείες κοινοτικής εμβέλειας: 2,8 εκατ. EUR περίπου που θα καλυφθούν από τον προϋπολογισμό του προπαρασκευαστικού έτους 2002.

- Συνεργασία με ραδιοτηλεοπτικούς φορείς και οργανισμούς των μέσων μαζικής ενημέρωσης

Συνολική χρηματοδότηση που εκτιμάται ως αναγκαία: 0,1 εκατ. EUR περίπου που θα καλυφθούν από τον προϋπολογισμό του προπαρασκευαστικού έτους 2002.

- Έρευνες και μελέτες

Οι έρευνες και οι μελέτες κοινοτικής εμβέλειας θα υλοποιηθούν στο πλαίσιο του Έτους και θα περιοριστούν στα απολύτως αναγκαία. Θα υλοποιηθούν ύστερα από προσκλήσεις υποβολής προσφορών από συμβούλους με ειδικευμένες γνώσεις και εμπειρία.

Μια μελέτη μιας ομάδας υψηλού επιπέδου με θέμα "οι μελλοντικές προοπτικές της πολιτικής για τα άτομα με ειδικές ανάγκες" ανέρχεται σε 0,2 EUR. Μια μελέτη με θέμα "Ελεύθερη κυκλοφορία των ατόμων με ειδικές ανάγκες" ανέρχεται σε 0,3 EUR.

Για να υπολογιστεί ο αντίκτυπος του Έτους στο ευρύ κοινό, θα προστεθούν συγκεκριμένες ερωτήσεις στην έρευνα Ευρωβαρόμετρο για να καθοριστεί π.χ. πόσα άτομα πληροφορήθηκαν για το Έτος, πόσα άτομα πιστεύουν ότι το Έτος τους βοήθησε να αλλάξουν αντιλήψεις κ.τ.λ : 50.000 EUR

Συνολικές εκτιμώμενες δαπάνες των ερευνών και μελετών κοινοτικού επιπέδου: 0,55 εκατ. EUR από τον κύριο προϋπολογισμό.

6.2.2 Ενέργειες εθνικής εμβέλειας

Ενώ η Ευρωπαϊκή Ένωση μπορεί να προσφέρει ένα πλαίσιο δράσης για την αύξησης της ευαισθητοποίησης όσον αφορά τα δικαιώματα των ατόμων με ειδικές ανάγκες, παράλληλα πρέπει να αναγνωριστεί ότι η μεγαλύτερη πρόοδος πρέπει να επιτευχθεί μέσω της ενεργού συμμετοχής των ίδιων των κρατών μελών.

Οι ενέργειες αυτές χρηματοδοτούνται σε ποσοστό μέχρι και 50% από τον κοινοτικό προϋπολογισμό. Είναι σχεδιασμένες με τέτοιον τρόπο ώστε να βρίσκονται σε σύμπραξη με τις προαναφερόμενες ενέργειες κοινοτικού επιπέδου, δημιουργώντας μια δομή μέσω της οποίας οι ενέργειες μικρότερης και μεγαλύτερης εμβέλειας θα έχουν κοινούς στόχους και θα συμβάλλουν οι μεν στην επιτυχία των δε.

Είναι επίσης αναγκαίο, για να αποκτήσει το Έτος ένα αρκετά υψηλό προφίλ, να διοργανωθούν εναρκτήριες εκδηλώσεις σε όλα τα κράτη μέλη εκτός από την εναρκτήρια εκδήλωση που διοργανώνει η Κοινότητα (πρβλ. τις ενέργειες κοινοτικής εμβέλειας), με χρηματοδότηση από την Επιτροπή. Ο μέσος όρος της συμβολής της Επιτροπής στο οργανωτικό κόστος αυτών των εκδηλώσεων υπολογίζεται σε 50.000 EUR ανά κράτος μέλος. Το σύνολο αυτής της χρηματοδότησης πρέπει να δεσμευτεί από τον προϋπολογισμό του προπαρασκευαστικού έτους δεδομένου ότι οι εθνικές εναρκτήριες εκδηλώσεις πρέπει να προετοιμαστούν από τα μέσα του 2002 και να πραγματοποιηθούν στις αρχές του 2003. Η συμβολή της Κοινότητας στη χρηματοδότησή τους θα καταβληθεί σε μεγάλο μέρος προκαταβολικά.

Σύνολο 2002, 50.000 EUR περίπου x 14 = 0,70 εκατ. EUR

Σύνολο 2003 = μηδενικό

Σύνολο 2003: 15 X 430.000 EUR κατά μέσο όρο= 6,45 εκατ. EUR

Συνολικές εκτιμώμενες δαπάνες για μέτρα εθνικής εμβέλειας: 0,70 εκατ. EUR + 6,45 εκατ. EUR = 7,15 εκατ

6.2.3 Ενέργειες που δεν επιδοτούνται από τον κοινοτικό προϋπολογισμό (όπως εκτίθενται στο τμήμα 1(Γ) του παραρτήματος του σχεδίου απόφασης)

Θα προσφερθούν σημαντικές δυνατότητες προώθησης των στόχων του Ευρωπαϊκού Έτους με ελάχιστο ή μηδενικό κόστος, εάν χορηγηθεί άδεια χρήσης του λογοτύπου ή άλλου υλικού σχετικού με το Ευρωπαϊκό Έτος από οργανισμούς που συμμετέχουν σε πρωτοβουλίες συναφείς με τους στόχους του.

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για δύο έτη (διάρκεια της ενέργειας).

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 2 έτη.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

I. Ετήσιο σύνολο (0,648 + 0,053)

II. Διάρκεια της δράσης

III. Συνολικό κόστος της δράσης (I x II) // 0.701 EUR

2 Έτη

1,402 EUR

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1 Επακόλουθα μέτρα

Δεδομένου ότι το Έτος προορίζεται να αυξήσει την ευαισθητοποίηση για τα δικαιώματα των ατόμων με ειδικές ανάγκες, η παρακολούθηση και η αξιολόγηση αποτελούν φυσικά μέρος των δραστηριοτήτων που εφαρμόζονται κατά τέτοιο τρόπο ώστε να αποδώσουν το μέγιστο όφελος.

Το Έτος θα παρακολουθείται σε όλη τη διάρκεια της εκτέλεσής του. Η συμβουλευτική επιτροπή που δημιουργήθηκε στο πλαίσιο του Έτους θα ενημερώνεται τακτικά από τις υπηρεσίες της Ευρωπαϊκής Επιτροπής. Επιπλέον, όσον αφορά τις ενέργειες εθνικής εμβέλειας, θα υλοποιηθούν υπό την αιγίδα μιας εθνικής συντονιστικής μονάδας με βάση ένα πρόγραμμα εργασίας που θα συμφωνηθεί με την Ευρωπαϊκή Επιτροπή.

8.2 Λεπτομέρειες πραγματοποίησης και περιοδικότητα της προβλεπόμενης αξιολόγησης

Επίσης, το Έτος θα υποστεί τελική αξιολόγηση η οποία αναμένεται να υποβληθεί έως τις 31 Δεκεμβρίου 2004. Αυτή η αξιολόγηση θα πραγματοποιηθεί από εξωτερικούς αξιολογητές και θα αρχίσει στις αρχές του Έτους. Το πλαίσιο για την αξιολόγηση θα σχετίζεται με την αποτελεσματικότητα, την απόδοση και τη συνάφεια του Έτους καθώς και την αλλαγή στάσεων. Η απόδοση του Έτους θα υπολογιστεί επίσης μέσω μιας έρευνας του Ευρωβαρόμετρου η οποία θα διεξαχθεί το 2004 και προορίζεται να εκτιμήσει την ευαισθητοποίηση στο ευρύ κοινό.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Όλες οι συμβάσεις, οι συμφωνίες και οι λοιπές νομικές δεσμεύσεις της Επιτροπής και των δικαιούχων κοινοτικής επιδότησης προβλέπουν επιτόπιους ελέγχους και ελέγχους κατά της απάτης από την Επιτροπή και το Ελεγκτικό Συνέδριο και εκχωρούν το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβάσεων, συμφωνιών και νομικών δεσμεύσεων, για χρονικό διάστημα πέντε ετών μετά τη λήξη της συμβατικής περιόδου. Οι δικαιούχοι των εργασιών υποχρεούνται να υποβάλουν εκθέσεις και οικονομικές καταστάσεις, οι οποίες αναλύονται όσον αφορά το περιεχόμενό τους και την επιλεξιμότητα της δαπάνης σύμφωνα με το στόχο της κοινοτικής χρηματοδότησης και αφού ληφθούν υπόψη οι συμβατικές υποχρεώσεις και οι αρχές της οικονομίας και της υγιούς χρηματοπιστωτικής διαχείρισης.

Στις συμβάσεις χρηματοδότησης επισυνάπτονται στοιχεία διοικητικού και χρηματοοικονομικού χαρακτήρα, ώστε να διευκρινίζεται το είδος των δαπανών που θεωρούνται επιλέξιμες βάσει των συμφωνιών αυτών. Όπου είναι δυνατόν, η κοινοτική κάλυψη ορισμένων στοιχείων κόστους θα περιορισθεί σε δαπάνες πραγματικές, που αναγνωρίζονται και επαληθεύονται στην τήρηση λογαριασμών των δικαιούχων, ώστε να διευκολύνεται η παρακολούθηση και ο λογιστικός έλεγχος (και η αξιολόγηση για την επιλογή) των χρηματοδοτούμενων σχεδίων.